การให้วัคซีนในวัยเด็ก

# การให้วัคซีนในวัยเด็ก

ข้อมูลการรับวัคซีนฟรีเพื่อป้องกันโรคที่เป็นอันตราย

health.gov.au/childhoodimmunisation

## การให้วัคซีนพื้นฐานในวัยเด็ก

ตารางการให้วัคซีนแห่งชาติ (National Immunisation Schedule) สรุปการให้วัคซีนพื้นฐานฟรีภายใต้โครงการสร้างเสริมภูมิคุ้มกันแห่งชาติ (National Immunisation Program)

เด็กสามารถรับวัคซีนฟรีได้ตราบเท่าที่มีบัตรเมดิแคร์ (Medicare) หรือมีสิทธิได้รับวัคซีน

เด็กอาจได้รับวัคซีนเสริมฟรีภายใต้โครงการของรัฐและเขตการปกครอง

## ตารางการให้วัคซีนแห่งชาติ (ในวัยเด็ก)

|  |  |
| --- | --- |
| อายุ | โรค |
| แรกเกิด | * ตับอักเสบบี (มักให้ในโรงพยาบาล) |
| 2 เดือน  (ให้ได้ตั้งแต่อายุ 6 สัปดาห์ขึ้นไป) | * คอตีบ บาดทะยัก ไอกรน ตับอักเสบบี โปลิโอ ฮิบ (Haemophilus influenzae type b - Hib) * ไวรัสโรต้า (Rotavirus) * นิวโมคอคคัส (Pneumococcal) |
| 4 เดือน | * คอตีบ บาดทะยัก ไอกรน ตับอักเสบบี โปลิโอ ฮิบ (Haemophilus influenzae type b - Hib) * ไวรัสโรต้า (Rotavirus) * นิวโมคอคคัส (Pneumococcal) |
| 6 เดือน | * คอตีบ บาดทะยัก ไอกรน ตับอักเสบบี โปลิโอ ฮิบ (Haemophilus influenzae type b - Hib) |
| 6 เดือน ถึง ต่ำกว่า 5 ปี | * ไข้หวัดใหญ่ (ปีละครั้ง) |
| 12 เดือน | * ไข้กาฬหลังแอ่นสายพันธุ์ A,C,W และY * หัด คางทูม หัดเยอรมัน * นิวโมคอคคัส (Pneumococcal) |
| 18 เดือน | * Haemophilus influenzae type b (Hib) * หัด คางทูม หัดเยอรมัน อีสุกอีใส * คอตีบ บาดทะยัก ไอกรน |
| 4 ปี | * คอตีบ บาดทะยัก ไอกรน โปลิโอ |

## *การรับวัคซีน*

การสร้างเสริมภูมิคุ้มกันในวัยเด็กโดยส่วนใหญ่จะใช้วิธีฉีดเข้าที่แขนหรือขา ยกเว้นวัคซีนโรต้า (rotavirus vaccine) ที่ให้ทางปาก

วัคซีนขนาดที่ให้ครั้งเดียวอาจป้องกันเฉพาะโรคใดโรคหนึ่ง หรือป้องกันได้หลายโรคโดยการให้วัคซีนรวม ซึ่งช่วยให้ลูกไม่ต้องรับการฉีดยาหลายเข็ม

ไม่มีความจำเป็นที่ต้องเว้นระยะหรือชะลอการฉีดวัคซีนในกรณีที่มีอาการป่วยเล็กน้อย เช่น น้ำมูกไหลหรือเป็นหวัดเล็กน้อย

เมื่อไปรับวัคซีน ผู้ให้บริการวัคซีนจะถามคำถามเพื่อตรวจสอบว่าไม่มีข้อกังวลใด ๆ ในการให้วัคซีนแก่ลูกของคุณ

## *รับวัคซีนตรงตามกำหนด*

การรับวัคซีนให้ตรงตามกำหนดเป็นสิ่งสำคัญเพื่อให้ลูกของคุณได้รับการปกป้องสูงสุดจากโรคที่เป็นอันตราย ปฏิบัติตามตารางการให้ภูมิคุ้มกันในวัยเด็กและตั้งการแจ้งเตือนเพื่อนัดหมายครั้งต่อไป

หากลูกของคุณไม่ได้รับวัคซีนหรือพลาดการรับวัคซีนตามกำหนด ให้ปรึกษาผู้ให้บริการวัคซีนเกี่ยวกับการรับวัคซีนย้อนหลังให้ครบ

คุณสามารถรับวัคซีนย้อนหลังให้ครบได้ฟรีหากพลาดการรับวัคซีนตามกำหนดในวัยเด็ก

## *วัคซีนมีความปลอดภัย*

Therapeutic Goods Administration (TGA - หน่วยงานกำกับดูแลผลิตภัณฑ์สุขภาพเพื่อการบำบัดรักษา) ตรวจสอบวัคซีนทุกชนิดที่นำมาใช้ในออสเตรเลียเพื่อให้แน่ใจว่าปลอดภัยและมีประสิทธิผลก่อนได้รับอนุมัติให้นำมาใช้ TGA ยังคงตรวจสอบความปลอดภัยต่อไปหลังจากที่วัคซีนได้รับอนุมัติให้นำมาใช้แล้ว

วัคซีนทุกชนิดที่ใช้ในออสเตรเลียมีประโยชน์มากเกินกว่าความเสี่ยงใด ๆ การได้รับวัคซีนปลอดภัยกว่าการเป็นโรค

## ***รับวัคซีนได้ที่ไหน***

ทารกและเด็กเล็กสามารถรับวัคซีนได้จากผู้ให้บริการวัคซีนดังต่อไปนี้

* แพทย์เวชปฏิบัติทั่วไปในท้องถิ่น
* คลินิกสาธารณสุขชุมชนหรือคลินิกสภาเทศบาลในบางพื้นที่

วัคซีนที่มีให้บริการนั้นฟรี แต่ผู้ให้บริการวัคซีนอาจเรียกเก็บค่าธรรมเนียมการปรึกษา คุณควรตรวจสอบเมื่อทำการนัดหมาย

## ***การให้วัคซีนหลายชนิด***

การให้วัคซีนหลายชนิดแก่ทารกและเด็กในวันเดียวกันนั้นปลอดภัย วัคซีนรวมช่วยลดจำนวนการฉีดวัคซีน ระบบภูมิคุ้มกันของเด็กแข็งแรงมากและสามารถตอบสนองต่อวัคซีนได้หลายชนิด

อันที่จริงแล้ววิธีนี้จะเสริมสร้างภูมิคุ้มกันของทารกและปกป้องพวกเขาจากโรคต่าง ๆ ในช่วงวัยที่มีความเสี่ยงมากที่สุด

## ***ผลข้างเคียง***

หลังการรับวัคซีนลูกของคุณอาจมีอาการจากผลข้างเคียงเล็กน้อย ผลข้างเคียงส่วนใหญ่มักจะหายไปภายในสองสามวัน และถือเป็นส่วนหนึ่งของการตอบสนองตามธรรมชาติของระบบภูมิคุ้มกันต่อวัคซีน

ผลข้างเคียงที่พบบ่อยได้แก่

* ปวด บวม และแดงบริเวณที่ฉีด
* ร้องกวน งอแง หรือร้องไห้
* มีไข้ต่ำ ๆ

แนวทางปฏิบัติสำหรับผลข้างเคียงที่ไม่รุนแรงทำได้ด้วยวิธีง่าย ๆ เช่น การให้ยาพาราเซตามอล ดื่มน้ำเพิ่มขึ้น หากสวมเสื้อหลายชั้นควรถอดเสื้อออก หรือประคบเย็นบริเวณที่ฉีด

ผลข้างเคียงที่รุนแรงต่อวัคซีนนั้นพบน้อยมาก หากลูกมีอาการของผลข้างเคียงที่คุณคิดว่ารุนแรงหรือฉับพลัน ให้รีบไปพบแพทย์ทันที

## ***เด็กที่มีโรคประจำตัว***

เด็กที่มีโรคประจำตัวอาจมีสิทธิได้รับวัคซีนเพิ่มขึ้นหรือวัคซีนเสริมฟรี เช่น วัคซีนนิวโมคอคคัส

ปรึกษาผู้ให้บริการวัคซีนเพื่อขอคำแนะนำว่าลูกของคุณควรได้รับวัคซีนเหล่านี้หรือไม่

## ***การสมัครเข้าสถานดูแลเด็กเล็กหรือโรงเรียน***

หากต้องการสมัครให้ลูกเข้าสถานดูแลเด็กเล็กหรือโรงเรียน คุณอาจจำเป็นต้องยื่น Immunisation History Statement (รายงานประวัติการรับวัคซีน) เพื่อแสดงว่าลูกของคุณได้รับวัคซีนที่กำหนดตามช่วงอายุครบถ้วน

อ่านข้อมูลเพิ่มเติมเกี่ยวกับนโยบาย No Jab, No Play (นโยบายที่กำหนดให้เด็กรับวัคซีนครบตามกำหนดก่อนสมัครเข้าสถานดูแลเด็กเล็กหรือโรงเรียน) ได้ที่เว็บไซต์ด้านสุขภาพของรัฐและเขตปกครองของคุณ

## ***เงินช่วยเหลือครอบครัว***

การขอรับเงินช่วยเหลือครอบครัว (No Jab, No Pay) ลูกของคุณจะต้อง

* ได้รับวัคซีนครบตามกำหนด
* สมัครรับวัคซีนย้อนหลังตามโปรแกรมที่ได้รับอนุมัติ หรือ
* มีสิทธิได้รับการยกเว้น

อ่านข้อมูลเพิ่มเติมเกี่ยวกับนโยบาย No Jab, No Pay (รัฐบาลไม่จ่ายเงินช่วยเหลือครอบครัวหรือเงินช่วยเหลือค่าเลี้ยงดูบุตร ถ้าไม่พาลูกไปรับวัคซีน) ได้ที่เว็บไซต์ของ Services Australia

## ***บันทึกการฉีดวัคซีน***

การฉีดวัคซีนของลูกควรได้รับการบันทึกลงในสมุดบันทึกสุขภาพส่วนบุคคล (Personal Health Record) ที่ได้รับเมื่อแรกเกิด

ผู้ให้บริการวัคซีนจะบันทึกการรับวัคซีนของเด็กใน Australian Immunisation Register (สำนักทะเบียนการรับวัคซีนแห่งประเทศออสเตรเลีย หรือ AIR)

คุณขอรับรายงานประวัติการรับวัคซีนของลูกได้จาก AIR โดย

* ไปที่ **my.gov.au** และลงชื่อเข้าใช้เพื่อเข้าถึงบัญชีMedicare ทางออนไลน์หรือใช้แอปมือถือ   
  Express Plus Medicare
* โทรติดต่อ Services Australia ที่หมายเลข **1800 653 809** เพื่อขอสำเนา
* ขอให้ผู้ให้บริการฉีดวัคซีนพิมพ์สำเนาให้คุณ

## ***เด็กที่ได้รับวัคซีนในต่างประเทศ***

หากลูกของคุณได้รับวัคซีนในต่างประเทศ ให้นำหลักฐานการรับวัคซีนเป็นภาษาอังกฤษไปปรึกษาผู้ให้บริการวัคซีนในออสเตรเลียเพื่อให้

* ตรวจสอบว่าได้รับวัคซีนครบถ้วนตามตารางการให้วัคซีนของโครงการสร้างเสริมภูมิคุ้มกันแห่งชาติ (National Immunisation Program Schedule)
* จัดโปรแกรมให้รับวัคซีนที่ไม่ได้รับตามตารางกำหนด
* บันทึกการรับวัคซีนในต่างประเทศใน Australian Immunisation Register (สำนักทะเบียนการรับวัคซีนแห่งประเทศออสเตรเลีย)

ข้อมูลเพิ่มเติม

ปรึกษาผู้ให้บริการวัคซีน

ดูได้ที่ health.gov.au/childhoodimmunisation

ติดต่อแผนกสาธารณสุขของรัฐหรือเขตปกครองของคุณ

Australian Government Department of Health and Aged Care

National Immunisation Program

A joint Australian, State and Territory Government Initiative

ข้อมูลทั้งหมดในเอกสารนี้ถูกต้อง ณ เดือนมีนาคม ค.ศ. 2023